Document ID: 31988R3600

ΚΑΝΟΝΙΣΜΟΣ (ΕΟΚ) αριθ. 3600/88 ΤΗΣ ΕΠΙΤΡΟΠΗΣ της 18ης Νοεμβρίου 1988 για τροποποίηση του κανονισμού (ΕΟΚ) αριθ. 685/69 περί λεπτομερειών εφαρμογής των παρεμβάσεων στην αγορά του βουτύρου και της κρέμας γάλακτος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1109/88(2), και ιδίως το άρθρο 6 παράγραφος 7,
Εκτιμώντας:
ότι το άρθρο 24 παράγραφος 3 δεύτερο εδάφιο του κανονισμού (ΕΟΚ) αριθ. 685/69 της Επιτροπής(3), όπως τροποποιήθηκε τελευταία από τον κανονισμό (ΕΟΚ) αριθ. 3493/88(4), προβλέπει ότι το ποσό της ενισχύσεως για την ιδιωτική αποθεματοποίηση του βουτύρου δεν μπορεί να υπερβαίνει το ποσό που αντιστοιχεί σε διάρκεια αποθεματοποίησης 210 ημερών-
ότι η παρούσα κατάσταση της αγοράς βουτύρου χαρακτηρίζεται από υψηλές τιμές- ότι η πρόταση που υποβλήθηκε από την Επιτροπή στο Συμβούλιο που αποσκοπεί στη μείωση της τιμής παρεμβάσεως του βουτύρου κατά τη διάρκεια της περιόδου 1988/89 ενδέχεται να παρακινήσει τους εμπορευομένους να αναβάλλουν την έξοδο του βουτύρου που καλύπτεται από σύμβαση ιδιωτικής αποθεματοποιήσεως, εκτρέποντας με τον τρόπο αυτό τις διατάξεις σχετικά με το μέτρο της αποθεματοποίησης από τον οικονομικό τους στόχο- ότι το άρθρο 9 παράγραφος 2 του κανονισμού (ΕΟΚ) αριθ. 985/68 του Συμβουλίου της 15ης Ιουλίου 1968 περί καθορισμού των γενικών κανόνων που ρυθμίζουν τα μέτρα παρεμβάσεως στην αγορά του βουτύρου και της κρέμας γάλακτος(5), όπως τροποποιήθηκε τελευταία από τον κανονισμό (ΕΟΚ) αριθ. 842/88(6), προσδιορίζει ότι, όταν η κατάσταση της αγοράς το απαιτεί, οι οργανισμοί παρέμβασης μπορούν να προβούν στην εκ νέου διάθεση στην αγορά μέρους ή του συνόλου του βουτύρου ή της κρέμας γάλακτος που έχουν αποθεματοποιηθεί- ότι φαίνεται, πράγματι, απαραίτητο να μειωθεί προσωρινά η μέγιστη περίοδος της ιδιωτικής αποθεματοποιήσεως που αναφέρεται στο άρθρο 24 παράγραφος 3 δεύτερο εδάφιο του κανονισμού (ΕΟΚ) αριθ. 685/69 και να καθορισθεί σε 180 ημέρες-
ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 24 παράγραφος 3 δεύτερο εδάφιο του κανονισμού (ΕΟΚ) αριθ. 685/69, οι όροι "διακόσιες δέκα ημέρες" αντικαθίστανται από τους όρους "εκατόν ογδόντα ημέρες".
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Για τις συμβάσεις των οποίων η περίοδος αποθεματοποιήσεως υπερβαίνει, κατά την ημερομηνία της έναρξης ισχύος του παρόντος κανονισμού, την περίοδο των 180 ημερών, η ενίσχυση χορηγείται για την περίοδο που περιλαμβάνεται μεταξύ της ημερομηνίας έναρξης της αποθεματοποίησης κατά την έννοια του άρθρου 23 παράγραφος 6 του κανονισμού (ΕΟΚ) αριθ. 685/69 και της ημερομηνίας έναρξης ισχύος του παρόντος κανονισμού, και η εν λόγω περίοδος δεν μπορεί να υπερβαίνει τις 210 ημέρες.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Νοεμβρίου 1988.

Labels: 3
17